CELEX: 32017R0110
Language: hu
Date: 2017-01-23 00:00:00
Title: A Bizottság (EU) 2017/110 rendelete (2017. január 23.) az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet IV. és X. mellékletének módosításáról (EGT-vonatkozású szöveg. )

24.1.2017   
            
            
               HU
            
            
               Az Európai Unió Hivatalos Lapja
            
            
               L 18/42
            
         A BIZOTTSÁG (EU) 2017/110 RENDELETE
   (2017. január 23.)
   az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet IV. és X. mellékletének módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 23. cikkének első bekezdésére,
   mivel:
   
               (1)
            
            
               A 999/2001/EK rendelet szabályokat határoz meg az állatokban előforduló fertőző szivacsos agyvelőbántalmak (a továbbiakban: TSE-k) megelőzésére, az ellenük való védekezésre és a felszámolásukra vonatkozóan. Hatálya kiterjed az élő állatok és az állati eredetű termékek előállítására és forgalomba hozatalára, valamint bizonyos különleges esetekben ezek kivitelére.
            
         
               (2)
            
            
               A 999/2001/EK rendelet 7. cikkének (1) bekezdése megtiltja az állati eredetű fehérje kérődzők takarmányozására való használatát és a rendelet IV. mellékletének I. fejezete kiterjeszti ezt a tilalmat. Az említett melléklet II. fejezete a tilalomtól való számos eltérésre nyújt lehetőséget. A 999/2001/EK rendelet IV. melléklete II. fejezete b) pontjának ii. alpontja értelmében a tilalom nem vonatkozik nem kérődző tenyésztett állatok halliszttel való takarmányozására, valamint a hallisztet tartalmazó olyan összetett takarmányokra, amelyeket a IV. melléklet III. fejezetében foglalt általános feltételek és a IV. fejezet A. szakaszában foglalt egyedi feltételek mellett állítanak elő, hoznak forgalomba és használnak. A 999/2001/EK rendelet IV. melléklet II. fejezete d) pontja értelmében továbbá a tilalom nem alkalmazandó nem elválasztott kérődzők etetésére olyan hallisztet tartalmazó tejhelyettesítőkkel, amelyeket ezen melléklet IV. fejezet E. szakaszában foglalt egyedi feltételek mellett állítanak elő, hoznak forgalomba és használnak.
            
         
               (3)
            
            
               A 999/2001/EK rendelet IV. melléklete IV. fejezete A. szakaszának a) pontja értelmében a hallisztet olyan feldolgozóüzemekben kell előállítani, amelyeket kizárólag víziállatokból – kivéve a tengeri emlősöket – származó termékek előállítására használnak. Ugyanezen fejezet E. szakaszának a) pontja előírja, hogy a tejhelyettesítőkben felhasznált hallisztet olyan feldolgozóüzemben kell előállítani, amelyet kizárólag víziállatokból – kivéve a tengeri emlősöket – származó termékek előállítására használnak, és amelyek teljesítik a III. fejezetben előírt általános feltételeket.
            
         
               (4)
            
            
               A 999/2001/EK rendelet I. melléklete 1. bekezdése e) pontjának ii. alpontja a „tenyésztett víziállatok” fogalmát a 2006/88/EK (2) tanácsi irányelv 3. cikke (1) bekezdésének e) pontjára hivatkozva határozza meg, vagyis i. az Agnatha főosztályba és a Chondrichthyes és Osteichthyes osztályába tartozó halak; ii. a Mollusca törzsbe tartozó puhatestűek; és iii. a Crustacea altörzsbe tartozó rákfélék.
            
         
               (5)
            
            
               Következésképpen, mivel a 999/2001/EK rendelet I. mellékletében a „víziállatok” fogalommeghatározása nem terjed ki a puhatestűeken és rákféléken kívüli vízi gerinctelenekre, a rendelet IV. melléklete IV. fejezete A. szakaszának a) pontjában és E. szakaszának a) pontjában foglalt előírások nem teszik lehetővé a nem tenyésztett tengeri csillag és a puhatestűeken és rákféléken kívüli tenyésztett vízi gerinctelenek hallisztben való felhasználását. Mivel a nem tenyésztett tengeri csillagnak és a puhatestűeken és rákféléken kívüli tenyésztett vízi gerincteleneknek a nem kérődzőknek szánt takarmányokba kerülő lisztben való felhasználása a TSE-k terjedése tekintetében nem jelent nagyobb kockázatot, mint az említett takarmányokban a halliszt felhasználása, ezért a 999/2001/EK rendelet IV. melléklete IV. fejezete A. szakaszának a) pontját és E. szakaszának a) pontját módosítani kell oly módon, hogy lehetővé váljon a nem tenyésztett tengeri csillagnak és a puhatestűeken és rákféléken kívüli vízi gerincteleneknek a hallisztben való felhasználása.
            
         
               (6)
            
            
               A környezet védelme érdekében a nem tenyésztett tengeri csillagnak a hallisztben való felhasználását korlátozni kell azokra az esetekre, amikor a tengeri csillag elszaporodása veszélyezteti az adott térségben az akvakultúrás termelést. Következésképpen a 999/2001/EK rendelet IV. melléklete IV. fejezete A. szakaszának a) pontjába és E. szakaszának a) pontjába csak a puhatestű-tenyésztő területeken fogott tengericsillagokat kell felvenni.
            
         
               (7)
            
            
               A 999/2001/EK rendelet IV. mellékletét ezért ennek megfelelően módosítani kell.
            
         
               (8)
            
            
               A 999/2001/EK rendelet X. melléklete C. fejezetének 4. pontja tartalmazza a szarvasmarha-, juh- és kecskefélékben előforduló TSE-k ellenőrzésére jóváhagyott gyorstesztek jegyzékét. A Prionics csoport 2016. április 8-án arról tájékoztatta a Bizottságot, hogy 2016. április 15-től beszüntetia Prionics Check PrioSTRIP SR diagnosztikai készlet gyártását. Ezt a diagnosztikai készletet tehát törölni kell a juh- és kecskefélékben előforduló TSE ellenőrzésére jóváhagyott gyorstesztek jegyzékéről. A X. melléklet C. fejezete 4. pontja második bekezdése negyedik francia bekezdését ezért törölni kell.
            
         
               (9)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 999/2001/EK rendelet IV. és X. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. január 23-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 147., 2001.5.31., 1. o.
   
   
      (2)  A Tanács 2006. október 24-i 2006/88/EK irányelve a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről (HL L 328., 2006.11.24., 14. o.).
   
      MELLÉKLET
      A 999/2001/EK rendelet IV. és X. melléklete a következőképpen módosul:
      
                  1.
               
               
                  A IV. melléklet IV. fejezete a következőképpen módosul:
                  
                              a)
                           
                           
                              Az A. szakasz a) pontja helyébe a következő szöveg lép:
                              
                                          „a)
                                       
                                       
                                          a hallisztet olyan feldolgozóüzemekben kell előállítani, amelyeket kizárólag az alábbiakban felsorolt állatokból származó termékek előállítására használnak:
                                          
                                                      i.
                                                   
                                                   
                                                      víziállatok a tengeri emlősök kivételével;
                                                   
                                                
                                                      ii.
                                                   
                                                   
                                                      a 2006/88/EK irányelv 3. cikke (1) bekezdésének e) pontja szerinti, a „víziállatokra” vonatkozó fogalommeghatározás alá nem tartozó tenyésztett gerinctelen víziállatok; vagy
                                                   
                                                
                                                      iii.
                                                   
                                                   
                                                      az Asterias rubens fajokhoz tartozó tengeri csillagok, amelyeket a 853/2004/EK rendelet I. mellékletének 2.5. pontja szerinti termelési területről gyűjtenek be, és ennek megfelelően osztályozzák őket;”
                                                   
                                                
                                    
                        
                              b)
                           
                           
                              Az E. szakasz a) pontja helyébe a következő szöveg lép:
                              
                                          „a)
                                       
                                       
                                          a tejpótlókban felhasznált hallisztet olyan feldolgozóüzemekben kell előállítani, amelyeket kizárólag az alábbiakban felsorolt állatokból származó termékek előállítására használnak:
                                          
                                                      i.
                                                   
                                                   
                                                      víziállatok a tengeri emlősök kivételével,
                                                   
                                                
                                                      ii.
                                                   
                                                   
                                                      a 2006/88/EK irányelv 3. cikke (1) bekezdésének e) pontja szerinti, a „víziállatokra” vonatkozó fogalommeghatározás alá nem tartozó tenyésztett gerinctelen víziállatok, vagy
                                                   
                                                
                                                      iii.
                                                   
                                                   
                                                      az Asterias rubens fajokhoz tartozó tengeri csillagok, amelyeket a 853/2004/EK rendelet I. mellékletének 2.5. pontja szerinti termelési területről gyűjtenek be, és ennek megfelelően osztályozzák őket.
                                                   
                                                A tejpótlókban felhasznált halliszt megfelel a III. fejezetben előírt feltételeknek.”
                                       
                                    
                        
            
                  2.
               
               
                  A X. melléklet C. fejezete 4. pontja második bekezdésének negyedik francia bekezdését el kell hagyni.